SMEแบงก์รับโครงการรัฐมีส่วนทำหนี้เสีย
เอสเอ็มอีแบงก์ ยอมรับ โครงการรัฐมีส่วนสร้างหนี้เสีย ผนวกสารพัดวิกฤต "เศรษฐกิจ-ภัยพิบัติ" ซ้ำเติมปัญหา
13 ก.พ. 2556

เอสเอ็มอีแบงก์ ยอมรับ โครงการรัฐมีส่วนสร้างหนี้เสีย ผนวกสารพัดวิกฤต "เศรษฐกิจ-ภัยพิบัติ" ซ้ำเติมปัญหา 
การประชุมคณะกรรมาธิการแก้ไขปัญหาหนี้สินแห่งชาติ สภาผู้แทนราษฎร ที่มีนายฉลาด ขามช่วง สส.ร้อยเอ็ด พรรคเพื่อไทย เป็นประธาน ได้พิจารณาเรื่อง ปัญหาหนี้สินของธนาคารพัฒนาวิสาหกิจขนาดกลางและขนาดย่อม (ธพว.) หรือเอสเอ็มอีแบงก์ โดยได้เชิญนายชาตรี เวทสรณสุธี ผู้อำนวยการฝ่ายวิจัยวางแผนและงบประมาณ มาชี้แจงถึงปัญหาและแผนฟื้นฟูกิจการ
นายชาตรี กล่าวว่า สาเหตุปัญหามาจากลูกหนี้ของ ธพว. ที่เป็นผู้ประกอบการธุรกิจในรอบ 5-7 ปีที่ผ่านมา ต้องเจอกับปัญหาหลายด้าน ทั้งปัญหาเศรษฐกิจและภัยพิบัติ ทำให้พอเมื่อเริ่มจะมีความสามารถในการชำระหนี้ได้ก็ต้องมาเจอกับปัญหาซ้ำเข้าไปอีก จึงกระทบต่อสภาพคล่องและไม่สามารถชำระหนี้กับธนาคารได้ตามกำหนดจนกลายเป็นหนี้เสีย 
"สินเชื่อที่เป็นหนี้เสียของธนาคาร มีทั้งในส่วนที่เป็นสินเชื่อทั่วไปและสินเชื่อโครงการซึ่งเป็นการดำเนินการตามมติคณะรัฐมนตรี โดยใน 4-5 ปีที่ผ่านมา สินเชื่อโครงการของธนาคารเพิ่มขึ้นมากเพื่อเข้ามาแก้ไขปัญหาให้กับประเทศ เช่นเมื่อครั้งประเทศเกิดเหตุการณ์โรคไข้หวัดนกระบาดทางธนาคารก็เข้าไปช่วยให้เกษตรได้รับสินเชื่อเพื่อไปปรับปรุงฟาร์มให้มีมาตรฐาน เช่นเดียวกับเหตุการณ์น้ำท่วม ปรากฏว่าก็มีทั้งในรายที่สามารถชำระหนี้ได้และชำระหนี้ไม่ได้ เป็นต้น ทำให้เราต้องคอยประคบประหงมกันต่อไปเรื่อยๆ" นายชาตรี กล่าว 
นายชาตรี กล่าวว่า  ส่วนเรื่องการตรวจสอบการทุจริตปล่อยสินเชื่อทางธนาคารได้มีระบบตรวจสอบร่วมกับธนาคารแห่งประเทศไทยอยู่แล้วโดยถ้าพบว่ามีมูลความผิดก็จะดำเนินการตามกฎหมายต่อไป